‘Zoeloe’ terug op sy Durban-stoepLance Klusener in aksie vir Suid-Afrika. Foto: Odd Andersen/AFP. Lance “Zoeloe” Klusener is as die hoofafrigter van die Durban-franchise in Suid-Afrika se splinternuwe T20-toernooi aangewys. Die 50-jarige voormalige Protea-speler het sy provinsiale krieket in Durban saam met ander internasionale sterre soos Shaun Pollock, Jonty Rhodes en Dale Benkenstein gespeel en hy sien uit na die nuwe uitdaging. Suid-Afrika se nuwe mik-en-moker-krieketavontuur geniet internasionale blootstelling met die eienaars van verskeie Indiese Premierliga-spanne wat ook die plaaslike franchise-spanne besit. Die RPSG Group – eienaar van die Lucknow Super Giants – sal aan die stuur van die Durban-elftal wees. “Dít is ’n nuwe uitdaging vir my en dit maak my baie trots. Ek sien daarna uit om die span te ontmoet,” het Klusener gesê. In sy speeldae was Klusener een van die verwoestendste spelers ter wêreld. Dink maar net aan sy heldedade tydens die 1999-Wêreldbekertoernooi in Engeland toe hy 281 lopies teen ’n gemiddeld van 140 geslaan en 17 paaltjies laat spat het. Hy het Suid-Afrika uiteindelik in 49 toetse en 171 eendagwedstryde verteenwoordig. Ná sy uittrede het hy ook sy stempel as afrigter begin afdruk en hy was onder meer aan die stuur van die einste KwaZulu-Natalse span, terwyl hy ook in Zimbabwe, Kanada en Afghanistan afgerig het. Daarbenewens was hy al deel van die Protea-opset toe Enoch Nkwe hom vir die Suid-Afrikaners se rampspoedige toer na Indië nadergetrek het om die kolwers by te staan. Krieket Suid-Afrika (KSA) het al vantevore die hoop uitgespreek dat die nuwe reeks saam met die beste T20-toernooie op die internasionale verhoog sal saamgesels. Graeme Smith is onder meer nadergetrek om sake te bestuur, terwyl die Proteas selfs ’n eendagreeks teen Australië sal misloop om in die toernooi te speel. “Dit was ’n baie moeilike besluit, maar die langtermyn-volhoubaarheid van ons nuwe T20-liga is daarvan afhanklik om al ons plaaslike spelers beskikbaar te hê vir hierdie opwindende nuwe toevoeging tot die Suid-Afrikaanse krieketkalender,” het Pholetsi Moseki (KSA se uitvoerende hoof) destyds gesê.